Varkaus kannustaa kaupunkilaisia raivaamaan itse pusikoita tonttiensa laidoilta.

Varkauden kaupunki on laatinut ohjeet, joiden mukaan kaupunkilaiset saavat kaataa alle yhdeksän senttimetriä halkaisijaltaan olevia puita ja siistiä aluskasvillisuuden tonttinsa ulkopuolelta, kaupungin hallinnoimalta maa-alueelta.

Varkauden kaupungin kaupunginpuutarhuri Timo Kinasen mukaan tavoitteena on paitsi saada asukkaat innostumaan lähiympäristönsä hoidosta, myös säästää kaupungin pieniä resursseja.

Emme ehdi enää joka paikkaan Timo Kinanen

– Kuntalaiset ottavat meihin joka kevät monta kertaa yhteyttä pyytääkseen lupaa erilaisten esimerkiksi pihaa varjostavien pienien puiden ja puskien kaatamiseen. Oma organisaatiomme on mennyt niin ohueksi, että emme ehdi enää joka paikkaan.

Kinanen kertoo kuulleensa vastaavanlaisesta mallista Mikkelissä, ja innostui viemään asiaa eteenpäin lautakuntaan.

– Siistimistä saa tehdä enintään kymmenen metrin etäisyydellä oman tontin rajasta. Jos metsän laitaan on esimerkiksi 20 metriä, kaksi naapuria voivat sopia keskenään, että pusikot siivotaan kokonaan pois, Kinanen selventää.

Siivouspalkkiona kolmen vuosikymmenen saunapuut

Könönpellossa asuva Helena Kaituri on tehnyt vastaavankaltaista työtä jo yli 30 vuoden ajan. Luvan kanssa hän on käynyt vuosittain siistimässä pusikkoja kaupungin mailta, ja saanut siinä ohessa itselleen lähes kaikki tarvitsemansa polttopuut.

– Viisi kertaa olen käynyt ostamassa puita 33 vuoden aikana. Neljä kertaa viikossa saunomme, ja hyvin ovat puut riittäneet, Kaituri naurahtaa.

Kaiturin mukaan heidän asuinalueellaan on muutenkin pitkät perinteet yhteisten alueiden hoidosta.

– Asukkaat hoitavat myös kaupungin nurmialueita, ei täällä tonttien ympärillä kasva ylimääräistä.

Kaituri kiittelee lämpimästi kaupungin päätöstä ja uskoo, että muutkin kaupunkilaiset käyttävät tilaisuuden jatkossa hyväkseen.

Ranta-alueiden siistimisestä tulee sopia edelleen kaupungin kanssa.